open-index/open-wikipedia-markdown huggingface dataset:
Mel Torme

**Melvin Howard Tormé** (Chicago, 13 septimber 1925 - Los Angeles, 5 juny 1999), ek wol **The Velvet Fog** neamd, wie in Amerikaansk muzikant dy't ferneamd is fanwege syn jazzsjongen. Hy wie ek jazzkomponist en -arranzjeur, drummer, akteur en auteur fan fiif boeken. Hy skreau it nûmer "*The Christmas Song*" (ek "*Chestnuts Roasting on an Open Fire*", yn it Frysk 'kastanjes rusterje op iepen fjoer') mei Robert Wells.

## Biografy
Tormé hie allochtone, Russysk-Joadske âlden mei de efternamme Torma. Dy namme waard lykwols feroare yn Tormé. Hy song foar it earst as berops, doe't er fjouwer jier wie, mei it *Coon-Sanders Orkest* yn in restaurant ("*You're Driving Me Crazy*" (Frysk: "*Ik wurdt mâl fan dy*"). Tusken 1933 en 1941 trede er op yn ferskate radioprogramma's. Hy skreau syn earste nûmer *Lament to Love* doe't er 13 wie; it waard trije jier letter útbrocht. As tsiender song, arranzjearre en drumde er. Hy drumde yn in band laat fan Chico Marx (fan de Marx Brothers).

## Oersjoch wurk
### Bibliografy
* *The Other Side of the Rainbow* (1970), oer syn tiid as muzikaal adviseur fan Judy Garlands tv-show
* *Wynner* (1978), roman
* *It Wasn't All Velvet* (1988)
* *Traps — The Drum Wonder: The Life of Buddy Rich* (1991)
* *My Singing Teachers: Reflections on Singing Popular Music* (1994)

### Filmografy
* *Higher and Higher* (1943)
* *Ghost Catchers* (1944)
* *Pardon My Rhythm* (1944)
* *Resisting Enemy Interrogation* (1944)
* *Let's Go Steady* (1945)
* *Junior Miss* (1945)
* *The Crimson Canary* (1945)
* *Janie Gets Married* (1946)
* *Good News* (1947)
* *Words and Music* (1948)
* *Duchess of Idaho* (1950)
* *The Fearmakers* (1958)
* *The Big Operator* (1959)
* *Girls Town* (1959)
* *Walk Like a Dragon* (1960)
* *The Private Lives of Adam and Eve* (1960)
* *The Patsy* (1964)
* *A Man Called Adam* (1966)
* *Land of No Return* (1978)
* *Artie Shaw: Time Is All You've Got* (1985)
* *The Night of the Living Duck* (1988)
* *Daffy Duck's Quackbusters* (1988)
* *The Naked Gun 2½: The Smell of Fear* (1991)

### Telefyzje
* *The Mel Tormé Show* (1951–1952)
* *TV's Top Tunes* (presintator yn 1951)
* *Summertime U.S.A.* (1953)
* *The Comedian* (1957)
* *The Pat Boone Chevy Showroom* (1960)
* *To Tell the Truth* (1964)
* *The Lucy Show as Mel Tinker* (1965–1967)
* *Run for Your Life, with Ben Gazzarra*
* *You Don't Say!* (1967)
* *The Virginian* (spesjale gast 1968)
* *It Was a Very Good Year* (1971)
* *Pray TV* (1982)
* *Hotel (1983)*
* *Night Court* (1986–1992)
* *A Spinal Tap Reunion: The 25th Anniversary London Sell-Out* (1992)
* *Pops Goes the Fourth* (1995)
* *Seinfeld* (1995)
* *Sliders* (1996)
Kitchener (Ontario)

**Kitchener** is in stêd yn Kanada, yn it súdwesten fan de provinsje Ontario en it hie neffens de folkstelling fan 2006 204.668 ynwenners. De stêdekloft fan Kitchener hearre ek universiteitsstêd Waterloo en Cambridge ta en hat 451.235 ynwenners.

Kitchener waard yn 1833 stifte en is sûnt 1912 in stêd mei in eigen bestjoer. Oant 1916 hjitte de stêd Berlyn en luts it plak in protte Dútske emigranten oan. 1916 waard de stêd nei fjildmaarskalk Horatio Kitchener ferneamd.

## Stedsbyld

Ofbyld:Kitchener-city-hall.jpg|*Stedhûs*
Image:002down.jpg|*Strjitten Benton en Frederick, wichtige wegen nei it sintrum fan Kitchener*
Image:Downtown Kitchener, Ontario.jpg|*Queen Street, Kitchener*
Ofbyld:Highway 401 Grand River.jpg|*Highway 401 yn Kitchener nei it easten ta*
 

## Ferneamde lju út Kitchener
* Kristin Booth, aktrise
* David Edgar, fuotballer
* Pietro Gagliano, grafikus en ûndernimmer
* William Lyon Mackenzie King, politikus
* Lois Maxwell (1927–2007), aktrise
* Margaret Millar, skriuwster
* David Morrell, skriuwer
* Kyle Quincey, iishokkyspiler
* Jeremy Ratchford, akteur
* Walter Henry Zinn (1906–2000), kearnfysikus
Liard (rivier)

De **Liard** is in Kanadeeske rivier fan 1115 km langte dy't ûntspringt yn de Pelly Mountains yn Yukon, is dêrnei de noardgrins fan de Rocky Mountains en mûnet úteinlik yn de rivier de Mackenzie út. It streamgebiet beslacht sa'n 277.100 km²; it leit foar in part yn Yukon, Britsk-Kolumbia en de Noardwestlike Territoaria.
Milouska Meulens

**Milouska Meulens** (Kurasau, 24 juny 1973) is in Nederlânse telefyzjepresintatrise.

Meulens bringt sûnt 2000 it Jeugdsjoernaal. Sy makket ek ûnderwerpen foar it programma. Meulens hat studearre oan de Skoalle foar Sjoernalistyk yn Utert en hat ek in skoft arbeide foar it programma *[[Zembla]]*.

Yn 2006 wie hja "De Mol" yn it telefyzjeprogramma *[[Wie is de Mol?]]*. Op 25 juny 2006 krige sy in dochter, Yara Kwinte.

Sûnt 26 july 2012 presintearret se út en troch it NOS Sjoernaal.

Fan septimber 2015 oant ein 2018 presintearre se Vroege Vogels, in programma oer natuer op NPO Radio 1; dat die se tegearre mei Menno Bentveld. Ek wie hja presintatrise fan it Megaspektakel *[[Kinderen voor Kinderen]]* yn 2015.

## Priveelibben
Meulens is troud mei Joris Marseille, dy't presintator by it Jeugdsjoernaal is. Ut in eardere ferhâlding hat se in soan en in dochter.
Bert Hellinger

**Bert Hellinger** (eigentlik Anton Hellinger), (berne 16 desimber 1925 yn Leimen (Baden), Dútslân) is in Dútske famyljeterapeut en skriuwer. Hy waard yn 1952 as pryster wijd en wie lange jierren haad fan in Súd-Afrikaanske missyskoalle. Op de ein fan de jierren santich hat er, troch in grut ferskaat fan metoaden út de systematyske gesinsterapy te brûken, in foarm fan famyljeopstelling ûntwikkele, dy't troch de wize fan wurkje mei minsken en de útwurking dêrfan op de minsken sterk omstriden is.
Age Looxma Ypeij

**Age Looxma Ypeij**  (Ljouwert, 29 july 1833 – Ryptsjerk, 8 augustus 1892) wie in grutgrûnbesitter.

## Libben
Syn dûbelde namme wie it gefolch fan in alliânsje tusken twa famyljes: de Looxma’s en de Ypeij’s, in soan fan Nicolaas Ypeij en Baudina Looxma. Beide famyljes hearden yn ‘e njoggentjinde iuw ta de “grutte boargerij”, dat wol sizze dat se lid wienen fan de adelike en patrisyske boppelaach fan de mienskip (dy‘t om ende by 3% fan de befolking útmakke). Om safier te kommen hienen se yn 'e santjinde en achttjinde iuw in lange wei omheech ôflizze moatten. Se hienen sukses hân, oare famyljes net.

Yn harren houlik kamen de beide famyljetradysjes byelkoar, dy fan it jild fan de Looxma’s en dy fan it ferstân fan de Ypeij’s . It yn dy tiid troch Nicolaas Ypeij syn skoanheit oankochte Vijversburg wie net folle mear as in hûs by in pleats op in net al te grutte kavel. Nicolaas Ypeij makke – yn de jierren nei de dea fan syn skoanheit yn 1843 – it hûs en letter de grûn, nei de foarm yn elts gefal, sa’t dy hjoed-de-dei binne. Hy bruts de neistlizzende pleats ôf, fergrutte yn in oantal etappes it hûs en kocht omlizzende perselen oan om it park yn Ingelske lânskipsstyl oan te lizzen.
Yn 1869 ferstoar Nicolaas en Baudina bleau efter mei har soan Age. Yn 1890 ferstoar Baudina en yn 1892 Age, dy’t nea troud wie en ek gjin bern hie.
Yn syn testamint mei de wurden ‘Tot aandenken aan mijne moeder’ waard ûnder oare regele dat der in stichting *Op Toutenburg* oprjochte wurde moast dy’t as taak hie it park en de filla te ûnderhâlden en de buorkerijen yn Tytsjerksteradiel te behearen. Boppedat moast de stichting in *huis met twintig kamertjes* bouwe. Dy keammerkes wienen bedoeld foar tweintich fan de meast behoeftige pearen fan de trije doarpen Tytsjerk, Ryptsjerk en Hurdegaryp.

De hûskes binne der hjoed-de-dei noch en steane op Swarteweisein op it plak dêr‘t eartiids it slot fan Schenk van Toutenburg stie. De porsleinkolleksje fan de famylje, dy’t bestie út 50.000 stiks, waard legatearre oan 'e provinsje Fryslân en hat koart te sjen west yn it Frysk Museum. Sûnt 2007 is de kolleksje te sjen yn museum Princessehof yn Ljouwert.

## Boek
Yn maart 2012 waard it boek *De Belvedêre* fan Durk van der Ploeg publisearre. It boek giet oer de lêste dagen fan Age Looxma Ypeij, dy't syn testamint opmakket en weromsjocht op syn libben.
Kokswijk

**Kokswijk** is in gebiet yn de gemeente Westerkertier yn de provinsje Grinslân. It leit direkt beëasten Sânhuzen oan de lykneamde wyk. Kokswijk wurdt rekkene ta Sânhûzen.

De streek einiget by de provinsjegrins mei Drinte, dêr't Nij-Roan begjint. De namme fan de streek is ôflaat fan de eigennamme Kok. Dit soe in ferfeanter west hawwe dy't de turf hjir ôfgroeven hat.
Oostindië

**Oostindie** ( *[[Grinzersk]]: Oost-Inje*) is in plakje yn de gemeente Westerkertier yn de provinsje Grinslân, ten noarden fan de buorskip Blauw.

De namme is in ferbastering fan Oosteinde, dat op syn Grinslânsk as *Oostínde* (mei in lang oanhâlden i) útsprutsen waard. Mei dat oosteinde waard bedoeld dat it ten easten fan Sânhuzen leit.

Troch Oostindie rint in wetter mei de singeliere namme *Drost-yn-de-wyk*, feitlik wer in ferbastering fan *De Oostindische Wijk*. It wetter komt ek wol op kaarten foar as *Drostinnewijk*, wêrby't de kaaartmakker grif tocht hat oan de froulike foarm fan drost.

Ien fan de doarpsútwreidings fan De Like komt hast tsjin it âlde streekje oan. Dizze wyk hjit dan ek Oostindie (al is it sûnder trema).
Platte (rivier)

De **Platte** (Ingelsk: *Platte River*) is in 499 kilometer lange rivier yn it westen fan de Feriene Steaten. De rivier ûntstiet by de stêd North Platte yn Nebraska, troch de gearrin fan de Noard Platte mei de Súd Platte, en mûnet acht kilometer benoarden Plattsmouth út yn de Missoury.
Kitchener

* Kitchener (berch), berch yn de Kanadeeske Rocky Mountains
* Kitchener (Ontario), stêd yn de Kanadeeske provinsje Ontario
;Persoanen
* Horatio Kitchener, Britsk fjildmaarskalk
* Leger fan Kitchener, Britsk frijwilligersleger yn de Earste Wrâldkriich
Svetlana Allilûjeva

**Svetlana Iosifovna Allilûjeva** (Russysk: Светла́на Ио́сифовна Аллилу́ева, Georgysk: სვეტლანა ალილუევა), soms ek wol **Stalina** of **Lana Peters** neamd (Moskou, 28 febrewaris 1926 - Richland Center, Wisconsin, 22 novimber 2011), wie it jongste bern en de ienige dochter fan Jozef Stalin. Hja wie skriuwster en krige op lettere jierren de Amerikaanske nasjonaliteit. Har ferhuzing nei de Feriene Steaten yn 1967 soarge foar in soad ynternasjonale argewaasje.

Yn 1982 ferhuze se mei har dochter nei Cambridge yn Ingelân. Yn 1984 gie se werom nei de Sovjet-Uny, dêr't se elk in ferbliuwsfergunning krigen en harren nei wenjen setten yn Tbilisi. Yn 1986 gie Allilûjeva werom nei de Feriene Steaten. Healwei de jierren 90 ferhuze se wer nei Ingelân, nei de stêd Bristol.

Op 22 novimber 2011 ferstoar se yn de âldens fan 85 jier oan termkanker.

## Bibliografy
* *Twenty Letters To A Friend* - (Autobiografy) It earst publisearre yn 1967 troch Hutchinson (Londen) en oerset fan it Russysk nei it Ingelsk troch Priscilla Johnson.
* Oerset troch Paul Chavchavadze, *Only One Year*, Harper & Row (1969), hurdkaft, 444 siden, ISBN 0-06-010102-4
* *Faraway Music* (1984, India, 1992, Moskou)
De Holm

**De Holm** is in buorren yn de gemeente Westerkertier yn Grinslân. It leit oan de trochgeande dyk tusken Tolbert en Niebert. Lâns it buorskip rûn eartiids de Tramline Drachten - Grins.

De namme De Holm komt fan *holm*, dat is 'eilantsje, sânige hichte'. De buert leit op de sânrêch yn it súdlik Westerkertier, dêr't ek Tolbert, Niebert en Nuis op lizze.
Yn de stêd Grins binne meardere strjitten mei it taheaksel *holm*, lykas Munnikeholm en Schoolholm. Oan de Schoolholm waard in buertsintrum 'de Holm' neamd. De Holm is no in aktiviteitensintrum en leit oan in binnenterrein tusken de Schoolholm en de Folkingestrjitte. Destiids waard dit gebou as skoalle brûkt.
Sulveren Ljip (fûgelwacht)

De **Sulveren Ljip** is in priis dy't útrikt wurdt troch it Bûn fan Fryske Fûgelwachten (de BFVW) oan minsken dy't har tige fertsjinstlik makke hawwe foar de Fûgelwacht binnen in ôfdieling. De winners fan in Sulveren Ljip wurde meast ek earelid fan de bûnsôfdieling.

## In tal winners
* Jan Kazemier fan Droegeham foar syn ynset foar de earrebarre.
* Jaap Strikwerda fan Skearnegoutum
* Anto Beets fan Kollum
* Uilke Bijlstra fan Skuzum

## Oare Fûgelwachtprizen
* De priis foar it finen fan it earste ljipaai hjit ek de Sulveren Ljip (aaisykje).
* De Gouden Ljip is in ûnderskieding foar útsûnderlike fertsjinsten foar de BFVW. Gouden Ljip-dragers binne de eareleden fan it Bûn.
Lisa Top

**Lisa Top** (Gouda, 1996) is in turnster. Lisa turnet sûnt augustus 2009 by TSH op It Hearrenfean, dêrfoar ûnder oare by K&V Opmeer. Se treent sa'n 32 oere wyks en wennet by it gastgesin op It Hearrenfean.
 
By it Fryske sportgala waard se útroppen as sporttalint fan it jier 2011. Top krige har titel benammen troch har prestaasjes op it NK yn It Hearrenfean, dêr't se fiif gouden medaljes wûn. 

Se turnet yn 2012 yn de Earedifyzje by de junioren en sit iyn de seleksje fan Jong Oranje. Har sportive hichtepunten oant 2012 binne in sânde plak yn de mearkamp en de tastelfinale flier by de Jeugd Europeeske Kampioenskippen (2010) yn Birmingham en de titel op it NK yn 2011. By de EYOF yn it Turkske Trabzon helle Top it tsiende plak yn de mearkamp.
Westerskeldetunnel

De **Westerskeldetunnel** is in tunnel fan 6,6 kilometer lang yn de provinsjale wei N62 ûnder de Westerskelde troch, tusken Ellewoutsdijk en Terneuzen. It is de langste tunnel foar it weiferkear fan Nederlân.

## Beskriuwing
De Westerskeldetunnel is 6,6 km lang en hat oan de súdkant, oer in lingte fan 1200 meter, in weigedielte mei in skeanteflak an 4,5%. De maksimale trochrydhichte is 4.30 meter. It djipste punt berikt de tunnel ûnder de Pas fan Terneuzen, 60 meter ûnder seenivo.
Yn de tunnel jildt in maksimumsnelheid fan 100 km/u. Dat wurdt kontrolearre middels trajektkontrole. De tunnel is net geskikt foar fuotgongers en fytsers.

De Westerskeldetunnel is in boarre tunnel en bestiet út twa buizen mei in trochsneed fan 11 meter dy't mei in tunnelboarmasine groeven binne. Elke buis hat romte foar twa rydstreken; in flechtstreek ûntbrekt. Om de 250 meter binne de tunnelbuizen oan elkoar keppele mei dwersferbinings. Normaal binne de doarren nei de dwersferbinings skoattele, by in kalamiteit wurde de doarren automatysk ûntskoattele. It ferkear op de linkerrydbaan yn de oare tunnelbuis wurdt dan stillein sadat minsken feilich de oare tunnelbuis yn rinne kinne.

De tunnel is iepene op 14 maart 2003. Sûnttiids binne de autofeartsjinsten Flissingen – Breskens en Kruiningen – Perkpolder fan de Provinsjale Stoomboattsjinsten yn Seelân opheft.

## Eksploitaasje

De bou fan de tunnel en de oanlis fan de taliedende wegen koste 725 miljoen euro (ekskl. BTW). De tunnel wurdt foar in perioade fan tritich jier eksploitearre troch de N.V. Westerscheldetunnel; sûnt 1 july 2009 is de tunnel eigendom fan de Provinsje Seelân. Foarhinne wie de NV foar 95,4% eigendom fan it Ministearje fan Ferkear en Wettersteat (as oandielhâlder fan de Nederlânske steat) en foar 4,6% fan de provinsje Seelân. Op 17 juny 2008 waard bekend makke dat it ministearje fan Ferkear en Wettersteat de 95,4% fan de oandielen oan de provinsje Seelân ferkeapje soe.

Foar de eksploitaasje fan de Westerskeldetunnel is op 1 oktober 1998 de Tunnelwet oannomd. Dêr stiet ûnder oare yn beskreaun foar hokker perioade der tol heft wurdt en wurde regels jûn foar it fêststellen fan de tariven.

## Tol
Tol foar de tunnel wurdt heft yn Borssele foar beide rydrjochtingen. Helptsjinsten en militêre kolonnes binne frijsteld fan tol. Mei yngong fan 30 desimber 2024 is de tunnel tolfrij foar persoane-auto's en motoaren. It oare motorisearre ferkear bliuwt tol beteljen oant 2033.
Pasop

**Pasop** is in buorskip yn de gemeente Westerkertier. It leit tusken Enumatil en Midwolde.

De buorskip leit yn in gebiet dat eartiids bestie út in grut Feankompleks. By it ôfgraven fan de turf ûntstienen op mear plakken petgatten. Guon dêrfan binne hielendal tichtgroeid wêrtroch't it lânskip dat fanâlds hielendal iepen wie no in mear besletten karakter hat.

### Namme
De namme ferwiist nei it Latynse wurd *pascua* of *pascere*, wat dan tsjut op de (mienskpilike) greiden dy't hjir destiids wiene (fergelykje: kompaskuum).

In oare mear populaire, mar minder plausibele ferklearring fan de namme, is dat dy ferwiist nei in tol dy't der eartiids stien hat. De tolbaas soe passanten dy't besochten de tol ûngemurken foarby te gean lûd taroppen hawwe: "Pas op".
Nabateeërs

De **Nabateeërs** of **Nabateeën** wiene in folk dat yn de iere Aldheid fan it Midden-Easten libbe. Harren keninkryk besloech dielen fan it hjoeddeiske Jordaanje, Syrje, Saûdy-Araabje en Israel. Hja stiene bekend as in hannelsfolk.

Fia de ferskillende karavaanrûtes waard troch harren hannele. Benammen de hannel yn wijreek nei Jemen wie foar harren wichtich. De haadstêd fan de Nabateeërs wie de stêd Petra. Oare stêden fan de Nabateeërs wienen Oboda (Avdat), Elusa (Halutza), Nessana (Nitzana), Subeita (Shivta) en Kurnub (Mamshit) yn de Negev, Bosra yn Syrje en Hegra in wat no Saûdy-Araabje is. 

De Nabateeërs hienen in eigen religy. Dêryn stie sintraal de ferearring fan rotsen. Dêrneist hiene sy ferskillende goaden yn harren panteon. Ien fan de wichtichste goaden wie Dusharra, de soan fan Allāt.

De Nabateeërs hawwe ûndergrûnse wetterkanalen of kwanaten oanlein, dy't fan (ûndergrûnse) boarnen yn de bergen fia tunnels nei drûge lânbougrûnen laten. 

Under lieding fan keizer Trajanus hawwe de Romeinen yn 106 it keninkryk fan de Nabateeërs oermastere en oan harren ryk tafoege. 
 
## Sjoch ek
*List fan keningen fan de Nabateeërs
*Wijreekrûte
*Wijreekrûte - Woastynstêden yn de Negev

## Keppeling om utens
*  ''Nabataeans'', beskriuwing by Livius.org
Provinsjes en territoaria fan Kanada

**[[Kanada]]** is op bestjoerlik nivo ûnderferdield yn **provinsjes en territoaria**. Oars as bygelyks de provinsjes fan Nederlân en Belgje, binne de provinsjes fan Kanada dielsteaten fan de Kanadeeske federaasje mei eigen regearen en parleminten. It lân hat 10 provinsjes en 3 territoaria.

## Keppelings om utens
* Oerheidsside fan Kanada: oersjoch fan provinsjes en territoaria
Hamilton (Ontario)

**Hamilton** is in stêd yn it suden fan de provinsje Ontario yn Kanada (tichteby Toronto). It is de treds grutte gemeente fan Ontario, en de op njoggen nei grutste stêd fan Kanada. De haven fan de stêd leit oan de Ontariomar en wurdt wol de meast natuerlik foarme haven fan de wrâld neamd.

Bekende ynstellingen yn Hamilton binne it fleanmasinemuseum *Canadian Warplane Heritage*, it Kanadeeske *Football Hall of Fame* en de *Royal Botanical Gardens*, dêr't it haadkertier fan it *Canadian Botanical Conservation Network* húsmannet.

It biedwurd fan Hamilton is *Together Aspire - Together Achieve* ('Meiïnoar stribje - Meiïnoar prestearje').

## Skiednis
De Mohawk-yndianen wienen de earste bewenners fan it gebiet dêr't Hamilton no leit. Distiid leit besuden Hamilton, yn de rjochting fan Brantford (it plak fan yndianehaadman Joseph Brant), it grutste yndianereservaat fan Kanada: *Six Nations of the Grand River* ('De seis folken fan de grutte rivier').

De earste Europeaan yn de kontreien wie Étienne Brûlé yn 1616. Nei de ûnôfhinklikheid fan de Feriene Steaten fêstigje har dêr Britten. Yn de kriich fan 1812 wienen de Feriene Steaten en Grut-Brittanje oan de slach by Stoney Creek yn de gemeente Hamilton.
* 1815: George Hamilton, in pleatslik politikus, ferkeapet 106 ha lân yn it distrikt Wentworth.
* 1833: De gemeente krijt plysje en wurdt nei George Hamilton neamd.
* 1846: Hamilton wurdt in stêd.
* 1930: Hamilton organisearret de British Empire Games.
* 1974: De stêd Hamilton en alle oare fiif gemeenten yn it ditrikt Wentworth (Ancaster, Dundas, Flamborough, Glanbrook, Stoney Creek) stiftsje it regionaal ferbân Hamilton-Wentworth.
* 2001: Alle gemeenten yn de regio Hamilton-Wentworth komme oan Hamilton.

## Demografy
Hamilton hie yn 2006 noch 504,559 ynwenners. De agglomeraasje hie doe 692,911 ynwenners.
In tredde part fan de befolking is net berne yn Kanada. Dêr sitte in protte minsken dy't oarspronklik út Ingelân, Skotlân en Ierlân komme. Teffens binne 32.330 minsken fan Nederlânsk komôf.

De measte minsken binne kristlik (77.56%), mar der wenje ek moslims (1.96%), joaden, boedisten en hindoes (alle trije ûnder de 1%) yn Hamilton.
Steven Sterk (betsjuttingsside)

* Steven Sterk (útjouwer), Frysk útjouwer en skriuwer.
* Steven Sterk (strip), in striprige fan de Belch Peyo.
Veldstreek

**Veldstreek** is in streek yn de gemeente Westerkertier yn it súdwesten fan de provinsje Grinslân.

De streek, lizzend oan de *Veldstreeksterwyk* wurdt ta Zevenhuzen rekkene. Binnen Grinslân hat de streek wat namme troch it útskroevene karbydsjitten op Aldjiersdei.
Sânwyk

**Sânwyk** (Nederlânsk en offisjeel: *Zandwijk*) is in buorskip yn de gemeente Westerkertier yn it súdwesten fan de provinsje Grinslân.

De buorskip leit bewesten Zevenhuizen, oan de lykneamde wyk, dy fan de Jonkersfeart mei in bocht rjochting Zevenhuizen rint. De namme soe ferwize kinne nei de *sânige boaiem* dy't yn it fean opmerklik wie.
West-Europeeske Uny

De **Westjeropeeske Uny** of **Westeuropeeske Uny** (WEU) wie in Westeuropeeske organisaasje foar militêre gearwurking dy't bestien hat fan 1954 oant 2011. De basis foar de WEU waard lein yn it op 17 maart 1948 yn Brussel troch Belgje, Frankryk, Lúksemboarch, Nederlân en Feriene Keninkryk tekene Ferdrach fan Brussel, offisjeel it "Ferdrach oangeande Ekonomyske, Sosjale en Kulturele Gearwurking en Kollektive Selsferdigening" neamd. Op 23 oktober 1954 is dit ferdrach amendearre en oanfold, wêrby't de Westeuropeeske Uny oprjochte waard. Dy omfette neist de fiif oarspronklike ûndertekeners ek de Bûnsrepublyk Dútslân en Itaalje as leden.

It haadkertier fan de WEU siet yn Brussel. Op 30 juny 2011 is de WEU ûntbûn.

## Sekretaris-generaal fan de WEU

## Keppeling om utens
* Offisjele site WEU
Rinse Zijlstra

**Rinse Zijlstra** (Easterbierrum, 19 april 1927 – Beetstersweach, 26 septimber 2017) wie in politikus foar de ARP en letter it CDA.

## Wurkpaad
Oant 1949 folge hy syn oplieding oan de Ryks Hegere Boargerskoalle yn Harns. Dêrnei studearre hy fan 1949 - 1954 en fan 1956 - 1958 ekonomy oan de Frije Universiteit Amsterdam.

Fan 1963 oant 1966 wie hy lid fan it Sintraal Komitee fan de ARP. Fan 23 febrewaris 1967 oant 10 maaie 1971 wie hy Twadde Keamerlid foar de ARP. Hy wie wurdfierder fan de ARP-fraksje yn de twadde keamer op it mêd fan lânbou, ekonomyske saken en ûntwikkelingsgearwurking. Fan 23 juny 1973 oant 1977 wie hy fise-foarsitter fan de ARP; fan 1974 oant 1975 beklaaide hy dy funksje binnen it CDA.

Hy wie yn 1974 kandidaat foar de funksje fan Kommissaris fan de Keninginne yn Seelân, mar krige dy funksje net. Fan 1 septimber 1975 oant 1 septimber 1981 wie hy boargemaster fan de gemeente Smellingerlân. Hy waard dêr opfolge troch Bert Smallenbroek.

Op 12 april 1983 kaam hy yn de Eerste Kamer foar it CDA. Dêr wie hy bûtenlânwurdfierder en letter ek fjouwer jier ûnderfoarsitter fan de Earste Keamer. Op 13 juny 1995 beëinige hy syn karriêre as senaatslid. 

Zijlstra hie bûten syn politike aktiviteiten ek ferskate funksjes yn bedriuwslibben, lânbou en sport. Sa wie hy foarsitter fan it CBTB (1963-1975) en fan de KNSB (1989-1992). 

Hy waard op 28 augustus 1968 beneamd as Ofsier yn de Oarder fan Oranje-Nassau, op 26 augustus 1975 Ridder yn de Oarder fan de Nederlânske Liuw en op 6 juny 1995 Kommandeur yn de Oarder fan Oranje-Nassau. Yn 1980 krige Zijlstra de Fryske Parsepriis.

Rinse Zijlstra wie in broer fan earder minister-presidint Jelle Zijlstra. Hy stoar yn 'e âldens fan 90 jier.
Kristin Booth

**Kristin Booth** (Kitchener, Ontario; 28 augustus 1974) is in Kanadeesk aktrise. Sy studearre *cum laude* ôf oan de Teaterskoalle Ryerson oan Ryerson Universiteit, Toronto, yn 1997.  Sy is teffens ôfstudearre oan it *Rockway Mennonite Collegiate* yn Kitchener, Ontario.

## Filmografy
* *Jewel* (2001)
* *On the Line* (2001)
* *Foolproof* (2003)
* *Burn: The Robert Wraight Story* (2003)
* *Sleep Murder* (TV 2004)
* *[[ReGenesis]]* (2004)
* *Kardia* (2005)
* *The Newsroom* (2005) as Nora
* *Prairie Giant* (2006)
* *Young People Fucking* (2007)
* *KAW* (2007)
* *This Beautiful City* (2007)
* *MVP* (TV-rige): *The Secret Lives of Hockey Wives* (2008)
* *Producing Parker* (2009–no)
* *Crackie* (2009)
* *[[At Home by Myself...With You]]* (2010)
* *Harriet the Spy: Blog Wars* (2010)
* *The Kennedys (TV minirige)* (TV 2011)
* *[[Cloudburst (2011 film)|Cloudburst]]* (2011)
* *Below Zero Penny* (2011) 
* *Sex After Kids* (2013)
* *The Calling* (2014) 

## Prizen
Wite Nyl

De **Wite Nyl** is in rivier yn Afrika dy't as de *Viktorianyl* út de Viktoriamar ûntspringt. De rivier streamt earst nei it noarden en dan nei it westen troch Uganda, dêrnei troch de Kyogamar en de Albertmar. Dêrnei wurdt de rivier wol de *Albertnyl* neamd en rint fierder nei it noarden, Súd-Sûdan yn by Nimule. Fan dat plak ôf oan hjit de rivier ek wol de *Berchnyl*. De rivier hat dêrnei in tal streamfersnellings en streamt oer de Sûdanflakte troch de sompen fan Sudd de Nomar yn. Earst fan dat plak ôf hjit de rivier feitlik *Wite Nyl*. Dêrnei rint de rivier fierder nei it noarden en komt dan by de stêd Kartûm yn Sûdan yn de Blauwe Nyl út om tegearre de Nyl te foarmjen. 

Fan de Victoriamar ôf oant Kartûm hat de Wite Nyl in lingte fan sa'n 3700 kilometer. It sykjen nei de boarne fan de Nyl yn de 19e iuw rjochte him fral op de Wite Nyl.

## Keppeling om utens
Wim van Eekelen

**Willem Frederik (Wim) van Eekelen** (Utert, 5 febrewaris 1931 - De Haach, 25 juny 2025) wie in earder Nederlânsk  politikus foar de VVD.

Van Eekelen syn karriêre sette útein as diplomaat, dêrnei waard er topamtner op Bûtenlânske Saken. Rillegau nei syn ferkiezing ta Twadde Keamerlid waard hy steatssekretaris fan Definsje yn it kabinet-Van Agt I. Yn it kabinet-Lubbers I wie er steatssekretaris fan Europeeske Saken. In 1988 trede er ôf as minister fan Definsje yn it kabinet-Lubbers II fanwegen syn eardere ferantwurdlikheid yn de paspoartaffêre. Hy waard dêrnei sekretaris-generaal fan de West-Jeropeeske Uny en senator. Fan 1995 oant 2003 hie er in sit yn de Earste Keamer. Hy hearde yn 1999 by fan de "Bende van Vijf" dy't yn de Nacht fan Wiegel it kabinet-Kok II hast falle liet.

Wim van Eekelen wie in fûl ferdigener fan de Atlantyske én de Europeeske gearwurking.

Wim van Eekelen wie lid fan de Ried fan Advys fan The Rights Forum, in stifting dy't him ynset foar in rjochtfeardich Midden-Easten belied en fan Stichting JASON, in stifting dy't him ynset om de maatskippij te foarsjen yn lykwichtige ynformaasje oer ynternasjonale frede - en feilichheidsfraachstikken.

Van Eekelen stoar ein juny 2025 yn de âldens fan 94 jier.

## Underskiedingen
Van Eekelen waard ûnderskieden as grutoffisier by Legioen fan Eare. Yn 1994 waard er dekorearre as Kommandeur yn de Oarder fan de Nederlânske Liuw.
Anton Visser

**Anton Visser** (1938) wie fan 1976 oant 1986 boargemaster fan Flylân. Yn 1982 krige er de Fryske Parsepriis fanwege in rel om it knoeien mei stimmen by ferkiezings.
Klaas Dankert

**Klaas Dankert** (Sint-Anne, 1 jannewaris 1942 - Grins, 25 maaie 2024) wie in Frysk politikus  út namme fan de Partij fan de Arbeid.

## Libben en wurk
Hy wie in soan fan Theunis Klazes Dankert en Tietje Harmens Boersma. Thús prate er Biltsk mei syn heit en Frysk mei syn mem. Klaas Dankert studearre oan de Bysûndere Hegere Lânbouskoalle yn Ljouwert en wie oan it begjin fan syn karriêre lânboufoarljochter.

Hy wenne yn Marsum, Weidum en Sint Anne. Op 20 augustus 1965 troude er yn Emmeloard mei Geertruida Bril en krige mei har twa bern. 

Dankert wie fan 1978 oant 1989 deputearre yn de provinsje Fryslân foar de Partij fan de Arbeid. Hy krige doe wettersteat en miljeu yn syn portefúlje. Fan 1989 oant 2002 beklaaide hy it amt fan boargemaster fan de gemeente It Bilt. Ek wie er foarsitter fan ûnder mear de stifting "Je maintiendrai". Yn 1988 krige er de Fryske Parsepriis.

Klaas Dankert ferstoar op 25 maaie 2024 yn 'e âldens fan 82 jier, as gefolch fan in fytsûngelok.

## Oare funksjes
* Sekretaris/ponghâlder stifting *Je Maintiendrai*
* Foarsitter Frysk Natuermuseum
* Lid Ried fan Tafersjoch Stichting Waddengroep
* Foarsitter Stichting Jabikspaad-Fryslân
* Ambassadeur "Slagen voor Veiligheid" foar Flevolân en Grinslân
* Foarsitter Sintrale Bibleteektsjinst CBD
* Foarsitter Regionale Brânwar 
* Foarsitter Túnboustichting NW Fryslân
* Foarsitter Hûs en Hiem

## Keppeling om utens
* Persoanlike webside
Alex Brinksma

**Alex Brinksma** (It Hearrenfean, 31 oktober 1929 – dêre, 22 april 2015) wie sakeman op It Hearrenfean en foarsitter fan de Sintrale Kommisje Skûtsjesilen. Nimt yn de sechtiger jierren de HEMA-festiging op It Hearrenfean oer. Yn 1970 wurdt hy foarsitter fan de SKS en is hy aktyf lid fan de Hearrenfeanske sakeklup fan grutwinkelbedriuwen.
Sette him yn foar de orizjinaliteit fann de SKS-skûtsjes. Waard yn 1993 earefoarsitter nei 25 jier foarsitter west te hawwen. Brekpunt wie it feit dat de advizen fan professor Gerritsma de kommisje Amels oer de ôfmjittings fan skûtsjes en túch troch it bestjoer net oernomd waarden. Krige foar syn wurk in keninklike ûnderskieding en wûn yn 1991 de Fryske Parsepriis. Teffens wied er ridder yn de Oarder fan Oranje-Nassau.
Henk Hornstra

**Henk Hornstra** (Sondel, 30 oktober 1948 - Sint-Anne, 16 novimber 2007) wie in Frysk politikus en bestjoersfoarsitter fan It Fryske Gea. Neist foarsitter fan It Fryske Gea wie Hornstra jierrenlang wethâlder en riedslid fan de gemeente It Bilt en learaar oan de skoallemienskip Ulbe van Houten.

Nei de learareoplieding gie er as jonge tweintiger nei Sint-Anne om dêr biologyles te jaan op de Ulbe van Houten skoallemienskip.

Mei Anne Tienstra en Klaas Tuinstra stried Hornstra begjin santiger jierren tsjin de sloop fan de ferpaupere wyk Kattenburg yn Sint Anne. Hornstra wie yn 1974 mei-oprjochter fan de Wurkgroep It Bilt. Syn striidmaten Tienstra en Tuinstra bedarren by de PvdA en it CDA.Troch aksjefieren slagge it him om it ynpolderjen fan 4000 hektare bûtendyks natoergebiet tusken Swarte Harne en Holwert  te kearen. Yn 1985 waard er lid fan it deistich bestjoer fan It Fryske Gea en yn 1992 waard er foarsitter fan IFG. Yn dy funksje waard It Fryske Gea yn 1996 foar in diel eigener fan it gebiet dêr't er eartiids foar striden hie, it 655 hektare grutte Noarderleech.

Yn 2007 krige Hornstra de Sulveren Swanneblom foar syn bestjoerslid-maatskip dy't hast in fearns iuw besloech. Yn dy perioade ferdûbele it ledenoantal fan 'It Gea' fan 12.000 nei 25.000 en groeide dy club út ta in profesjonele natoerbeskermingsferiening. Yn 1992 wûn er de Fryske Parsepriis.

Nei tweintich jier riedslidmaatskip waard Hornstra yn 1994 wethâlder fan It Bilt. Dy funksje hâlde er tolve jier. Yn syn lêste jierren stelde Hornstra de skiednis fan de Wurkgroep It Bildt op skrift. Yn Sint Anne is in parkje nei him neamd.
Bob Nuys

**Bob Nuys** (Rotterdam, 1943?) wie direkteur/haadredakteur fan it Friesch Dagblad. Nuys wûn yn 1994 de Fryske Parsepriis. Hy krige skeel mei de *Provinciale Persvereniging* doe't er it Frysk Deiblêd by de *Friese Pers* drukke litte woe. Hy waard opfolge troch Lútsen Kooistra op 15 septimber fan dat jier.

Yn 1995 waard Nuys sjef-redakteur by it magazine NG fan de Nederlânske Gemeenten. Yn 2001 waard Nuys troch de Noordelijke Ontwikkelings Maatschappij (NOM) op non-aktyf steld.
Direkteur

**Direkteur** of **direktrise** is de algemiene beneaming foar ien dy't de lieding hat oer in organisaasje, bedriuw, tsjinst of ôfdieling. Sa'n ien kin begelyks lieding jaan oan in hannels- of yndustriële ûndernimming, sikehûs, skoalle, museum ensfh. (bygelyks finansjeel direkteur, personielsdirekteur, skoaldirekteur ensfh.).

Yn de hannels- en bedriuwswrâld wurdt faak Ingelsk jargon brûkt; sa wurdt in term as Chief Executive Officer (CEO) brûkt as in direkteur fan in bedriuw bedoeld wurdt.

De persoanen dy't yn in organisaasje de direkteursfunksjes ferfolle wurde mei elkoar de direksje neamd. Yn de amtlike wrâld wurdt sprutsen fan direksje as synonym foar de betreffende ôfdieling. Sa is bygelyks sprake fan de direksje logistyk, de direksje personiel, de direksje kultuer, of by de ferskate belestingstsjinsten: earste-, twadde-, tredde- ensfh. direksje.

In *geastlik direkteur* is de persoan dy't ferantwurdklik is foar de geastlike foarming binnen in ynstelling.

## Prinsipaal
In **prinsipaal** is in sjef of in superieur.  

Yn de tweintichste iuw waard de direkteur fan in skoalle, ynstelling, organisaasje,... faak as prisipaal oantsjutten. Benammen yn Belgyske katolike fermiddens waard de term brûkt, seker as dy prinsipaal ek preester wie.

Mei in prinsipaal wurdt yn de bouwrâld in *[[bouhear]]* of *opdrachtjouwer* bedoeld. Begjin 21e iuw wurdt prinsipaal yn de bouwrâld minder frekwint brûkt. "Bouhear" is noch wol gongber yn Flaanderen, mar yn Nederlân mear ferfongen troch "opdrachtjouwer".

## sjoch ek
* bestjoerder
* Chief Executive Officer (CEO)
* direkteur-generaal
* interim-manager
* managementteam
* manager
* sekretaris-generaal
Karel Helder

**Karel Helder** is in fisker en politikus út Parregea. Helder wie wethâlder fan Wûnseradiel foar de Partij fan de arbeid. Krige yn 2001 de Fryske Parsepriis doe't er him ynsette foar 82 asylsikers yn Wytmarsum.
Karel Helder wie jierrenlang aktyf it Wolwêzen. Wie 17 jier foarsitter (1994-2011) fan de Fiskerij Feriening yn Warkum. Siet yn in soad bestjoeren, bygelyks de feriening Botterbehâld en de Waadfarders.
Luitzen Stellingwerf

**Luitzen J. Stellingwerf** wie in boer en bestjoerslid út de Warkumer Wiske tusken Warkum en Hylpen. 

Neist boer wie er foarsitter fan de tariedingskommisje fan de ruilferkaveling "Koudum". Stellingwerf wie yn dy funksje meardere kearen yn de slach mei "Fûgeltsjelju" fan VRM. As boer mei 42 bunder lân en mei mear as hûndert kij wie er aktyf yn de Stifting ta Befoardering fan it Lânboukundich Undersyk en de pleatslike ôfdieling fan de Fryske Maatskippij fan Lânbou. Letter se er haadbestjoerslid wurde. Doe't de tarieding fan de ruilferkaveling sa goed as klear wie, kaam de Natuurwetenschappelijke Commissie (NWC) ynienen mei in kleem op 1780 hektare natuergebiet. It soenen yn 1976 úteinlik 380 hektare wurde. Foar syn hâlding yn dizze diskusje krige Stellingwerf yn 1977 de Fryske Parsepriis.
Roy Wesseling

**Roy Wesseling** (Haarlim, 25 oktober 1964) is in Nederlânsk fuotbaltrainer.

Roy Wesseling is wie oant desimber 2009 aktyf by sneonhaadklasser IJsselmeervogels. Oan it begjin fan it seizoen 2007/2008 wie hy noch trener fan Jong FC Utrecht, mar dy klup soe hy yn de winterstop ferlitte om by IJsselmeervogels oan de slach te gean.

Wesseling, dy't foarôfgeand oan Jong FC Utrecht trainer wie fan Cambuur Ljouwert koe it twadde seizoen by Cambuur net ôfmeitsje omdat hy op non-aktyf setten waard troch it bestjoer. Dit kaam trochdat hy mei Cambuur teloarstellende resultaten boekte. Gerrie Schouwenaar (assistint) en Wim de Ron (keepertrainer) namen de funksje fan Wesseling oer. Hy wie ek trainer fan FC Haarlem (2003-2005) en de amateurs fan SV Huizen (2000-2003), ADO'20 (Heemskerk, 1997-2000), Stormvogels (1996-1997). Dêrfoar wie Wesseling jeugdtrainer by Haarlem (1995-1996) en trainer fan de Haarlem-amateurs (1992-1995).

Roy Wesseling kaam as fuotballer út foar Telstar (1981-1983), EDO (amateurs; 1983-1984), Haarlim (1984-1985), Haarlim (amateurs; 1985-1990) en de Keninklike HFC út Haarlim (1990-1991).

## Prestaasjes
As trainer waard Wesseling yn 2002 kampioen by de Huizense sneonamateurs. In jier letter slagge hy dr sels yn om de algehiele amateurtitel yn de wacht te slepen. 

Roy Wesseling is yn it betelle fuotbal as trainer minder súksesfol. Mei Cambuur Ljouwert einige hy yn it seizoen 2005/2006 op in 15e plak yn de earste difyzje. Yn it seizoen 2006/2007 waard syn ploech op blamearende wize útskeakele yn de KNVB beker troch haadklasser ASWH. De resultaten mei Haarlim wienen net folle better. Yn 2004 en yn 2005 waard hy 13e mei dy klup yn deselde difyzje. Yn it seizoen 2006/07 -wêryn't hy ûntslein waard by Cambuur- die hy it al wer min as trainer. Cambuur stie dêrtroch ek dat seizoen teloarstellend leech yn de kompetysje. Yn 2006 wûn Wesseling de Fryske Parsepriis.

By IJsselmeervogels wurdt hy yn 2008/09 ôfdielingskampioen yn de Haadklasse B. Neidat earder bekend waard dat de klup nei it seizoen 2009/10 net mei him troch gean soe, waard Wesseling op 22 desimber 2009 ûntslein troch IJsselmeervogels. It bestjoer miende dat der gjin draachflak mear wie om troch te gean, mei troch inkele konflikten tusken Wesseling en bepalende spilers.

Sûnt in skoft is Wesseling scout foar AFC Ajax.
Stichting fan de Arbeid

De **Stichting fan de Arbeid** is in oerlisorgaan fan organisaasjes fan wurkjouwers en fan wurknimmers yn Nederlân.

De Stifting waard 17 maaie 1945 opgerjochte en húsmannet yn De Haach. De Stichting wie yn de earste jierren nei de Twadde Wrâldkriich it meast wichtige oerlisorgaan foar sosjaal-ekonomyske fraachstikken tusken wurkjouwers, wurknimmers en oerheid, mar dy funksje waard yn 1950 oernaam troch de Sosjaal-Ekonomyske Ried (SER). De Stichting is noch wol it plak foar it maitiids- en neijiersoerlis tusken de sosjale partners. Kabinet en fertsjintwurdigers fan wurkjouwers en wurknimmers besprekke dan de saneamde sosjale akkoarden, dêr't ôfspraken yn makke wurde oer algemiene leanferhegingen, arbeidsbetingsten ensafuorthinne.

## Keppeling om utens
*webside fan de Stichting fan de Arbeid
Whitehorse (Yukon)

**Whitehorse** is in stêd yn Kanada en ek haadstêd fan it Kanadeeske territoarium Yukon, sûnt 1952. Dat jier ferhuze it bestjoer fan Yukon fan Dawson City nei Whitehorse.

De namme Whitehorse komt fan in streamfersnelling (*White Horse Rapids*) yn de omkriten: it wyld skûmjend wetter die tinken oan wite, springende hynders.

## Ferbiningen
Whitehorse hat, nettsjinsteande syn isolearre lizzing, goede ferbiningen:
* de White Pass & Yukon Rûte (spoar);
* de Yukon (rivier): is mar 3 moannen it jier befarber, fan Whitehorse oant de mûning, it oarepart fan it jier is de rivier beferzen;
* de Alaska Highway (snelwei).
* Whitehorse International Airport (fleanfjild); mei 3 banen; waarvan de langste is 2895 meter lang. Lofthavenkoade is YXY.

## Ekonomy
De grutste wurkjouwers binne de iepebiere tsjinsten, dêrnei komt it toerisme. Westlik fan Whitehorse leit sa'n 12.500 ha lânbougrûn, it measte yn de Takhinidelling.

## Klimaat
Whitehorse hat, krekt as Yellowknife, in (sub)poalklimaat, it klimaat is ekstreem:
Trochstrings −22&nbsp;°C yn jannewaris en 21&nbsp;°C yn july. Simmers is it 20 oeren deis ljocht.


File:White Horse Rapids 1899.jpg|White Horse Rapids yn 1899
File:Aerial view of Whitehorse, Yukon, July 1990.jpg|Whitehorse mei fleanfjild]
Stef de Haas

Drs. **Stef de Haas** (folút: **Stephanus Johannus Martinus Maria de Haas**; Apeldoorn, 30 july 1933 – Boalsert, 13 septimber 2015) wie in Frysk ûnderwizer en lokaal politikus fan Nederlânsk komôf, dy't yn 'e jierren tachtich geregeldwei yn it nijs kaam troch syn rol yn 'e Boalserter gemeenteried en de pleatslike ôfdieling fan de PvdA.

## Libben en karriêre
De Haas waard yn 1933 berne yn Apeldoarn, yn in roomsk gesin. Hy studearre sosjografy oan 'e Universiteit fan Amsterdam. Mids jierren sechstich sette er him nei wenjen yn Boalsert, dêr't er fan 1965 oant 1998 wurksum wie as dosint ierdrykskunde. Hy begûn oan it Jan Brugmankolleezje, dat mids jierren tachtich fanwegen in fúzje syn namme feroare yn 'e Roomsk-Katolike Skoallemienskip "Titus Brandsma". Yn 'e twadde helte fan 'e jierren njoggentich feroare de skoalle troch in nije fúzje fannijs fan namme, en kaam it it Marne Kolleezje te hjitten.

As lid fan 'e pleatslike ôfdieling fan 'e PvdA wie De Haas njonken syn wurk ek aktyf yn 'e gemeentlike polityk. Yn 1974 waard er mei foarkarsstimmen yn 'e Boalserter gemeenteried keazen nei't de lju him kennen leard hiene troch syn fredesaktivisme, it oantekenjen fan beswierskriften en it skriuwen fan ynstjoerde stikken. Hy behold syn sit oant 1984, en wie oanslutend oant 1994 wethâlder fan Boalsert.

De Haas stie bekend om syn dwerse opfettings, wêrmei't er de polityk libben makke en de publike tribune fol krige. Provinsjaal kaam er yn 'e jierren tachtich geregeldwei yn it nijs troch syn slepende deilisskip mei syn partijgenoate en riedslid Babs Haanstra. Yn 1976 wûn De Haas de Fryske Parsepriis.

Nei't er him yn 1994 weromlutsen hie út 'e aktive polityk, lei er him noch fjouwer jier ta op syn dosintskip oan it Marne Kolleezje, foar't er yn 1998 mei pinsjoen gie. Op 't lêst rekke er yn 'e minnichte, en moast er opnommen wurde yn it Boalserter fersoargingstehûs "Bloemkamp". Hy ferstoar yn 2015, yn 'e âlderdom fan 82 jier. Stef de Haas wie troud en hie twa bern (en, by syn ferstjerren, fjouwer pakesizzers).
Victor Marijnen

**Victor Gerard Marie Marijnen** (Arnhim, 21 febrewaris 1917 – De Haach, 5 april 1975) wie in Nederlânske politikus fan de KVP. Hy wie fan 1963 oant 1965 minister-presidint fan Nederlân; hy late yn dy tiid it Kabinet-Marijnen.

Nei it heljen fan de hbs die Marijnen steatseksamen gymnasium. Hy helle yn 1941 it doktoraaleksamen rjochten oan de Roomsk-Katolike Universiteit fan Nymwegen. Hy arbeide dêrnei by de accountantstsjinst fan it ministearje fan Hannel, Ambacht en Skipfeart en by it ministearje fan Lânbou, Fiskerij en Fiedselfoarsjenning. Yn 1945 wurdt er ûffurdige by de Ried foar it Rjochtswerstel. 

Yn 1949 waard Marijnen sekretaris fan de Stichting fan de Lânbou. Yn 1951 folge de beneaming ta algemien sekretaris foar bûtenlandse agraryske hannelsaangelegenheden fan it ministearje fan Lânbou, Fiskerij en Fiedselfoarsjenning. Fan 1957 ôf wie er algemien sekretaris fan de Algemene Katholieke Werkgevers Vereniging en fan it Katholiek Verbond van Werkgeversvakverenigingen.

Yn it Kabinet-De Quay wie Marijnen fan 19 maaie 1959 oant 24 july 1963 minister fan Lânbou en Fiskerij. Dêrnei wie er oant 14 april 1965 minister-presidint, minister fan Algemiene Saken, yn it kabinet mei syn namme. Dat kabinet stroffele op 27 febrewaris 1965 oer de omropproblematyk.

Fan 1965 oant 1966 wie er lid fan de Twadde Keamer fan de Steaten-Generaal en fan 1965 oant 1968 foarsitter fan it Iepenbier Lichem Rijnmond. 1967 waard er beneamd ta foarsitter fan de PTT-ried en fan 1968 ôf oant syn ferstjerren wie hy boargemaster fan De Haach. Marijnen waard 58 jier.

Hy waard begroeven op begraafplak Westduin yn De Haach.

## Keppelings om utens
* Mr. V.G.M. (Victor) Marijnen, Parlement.com
François Bourgeon

**François Bourgeon**, (Parys 5 july 1945) is in Frânske skriuwer en makker fan tekenteltsjes. 

## Biografy
Bourgeon trochrûn de keunstakadeemje wêrnei't hy as master-glêskeunstner oan it wurk gie. Syn ûnderfinings op dat mêd hawwe letter syn tekentechnyk bot beynfloede, benammen as er yn kleur wurket. 

Yn it wykblêd Lisette ferskynden syn earste tekenings en ek syn earste stripferhaal fan 14 platen, "L'ennemi vient de la mer". Dêrnei kaam er yn tsjinst by Fleurus, dêr't hy in tal koarte ferhalen makke foar it wykblêd *Fripounet* en yn *Djin* syn earste wiere personaazjes skoep, Beatrijs en Coen, op senario's fan Robert Génin.

Bourgeon tekene dêrneist foar Hachette en bewurke twa ferhalen fan Jules Verne (*"Le Serpent de mer"* en *"Le Secret de Wilhelm Storitz"*) foar it wykblêd *Pif* en makke in "midsiuwsk" album fan 30 platen (*Maître Guillaume et le journal des bâtisseurs de cathédrales*, 1978).

Yn 1979 set er yn it blêd Circus útein mei syn earste (takomstige) bestseller: *"Les Passagers du vent"*. Op it festival fan Angoulême fan 1980 waard hy foar it earste diel ("La fille sous la dunette") útroppen as bêste tekener fan dat jier. Fan it twadde diel ôf set de ferkeap fan syn wurk goed yn en stoppe hy my it tekenjen fan *Coen en Beatrijs* . 

Fan dat stuit ôf makket Bourgeon ferhalen foar folwoeksenen en lit er him û.o. ynspirearje troch it tiidrek fan de Midsiuwen. Hy begjint oan syn earste diel foar in nije saga, *Les Compagnons du crépusculeenen* ('It Selskip fan de skimer'), dy't yn it tydskrift Hachette ferskynd is en dat nei in oantal nûmers al wer opdoekt waard. Letter nimt útjouwerij Casterman de rige oer en ferskynden de ferhalen yn it moanneblêd A SUIVRE. 

De rige *It selskip fan de skimer* waard yn 1994 troch Casterman werprinte. Underwilens wie Bourgeon al begûn mei in nije rige, de frij orizjinele *space opera*, *"Le Cycle de Cyann"*, op in senario fan Claude Lacroix. It earste part dêrfan ferskynde yn 1994 en wurdt no al sjoen as in klassiker.

## Wurken
It wurk fan Bourgeon falt op troch in eigen tige krekte en oarspronklike styl fan tekenjen, mei in protte omtinken oan details. Hy giet dêryn safier dat er jierren útlûke kin foar it meitsjen fan ien diel en is sa perfeksjonistysk dat er sels makettes bout foar de wichtichste dekors fan syn ferhalen. 

### ''Les Passagers du vent <small>(Reizgers fan de Wyn)</small>''
*1. *La fille sous la dunette* (1980)
*2. *Le ponton* (1980)
*3. *Le comptoir de Juda* (1981)
*4. *L'heure du serpent* (1982)
*5. *Le bois d'ébène* (1984)
*6. *La Petite Fille Bois-Caïman - Part 1* (2009)
*7. *La Petite Fille Bois-Caïman - Part 2* (2009))
*
### ''Les Compagnons du crépuscule <small>(It Selskip fan de skimer)</small>''
*1. *Le sortilège du bois des brumes* (1983)
*2. *Les yeux d'étain de la ville glauque* (1986)
*3. *Le dernier chant des Malaterre* (1990)

### ''Le Cycle de Cyann <small>(De syklus fan Cyann)</small>''
(mei Claude Lacroix)
*1. *La sOurce et la sOnde* (1993)
*2. *Six saisons sur ilO* (1997)
*3. *Aïeïa d'Aldaal* (2005)
*4. *Les couleurs de Marcade* (2007)
Caitlin Rose

**Caitlin Rose** (Dallas, Teksas, 23 juny 1987) is in Amerikaanske Country-sjongster.

## Karriêre
Har yn 2010 ferskynde debútalbum *Own Side Now* krige in positive ûntfangst fan de fakparse. 
De redaksje fan de Dútske útjefte fan muzyktydskrift *[[Rolling Stone]]* rekkene de plaat ta „Die besten Alben 2010“. Caitlin Rosie trede op by Into the Great Wide Open fan 2011

## Diskografy
* *Dead Flowers* (EP, 2008)
* *Own Side Now* (2010)
* *The Stand-In* (2013)
Agnes Obel

**Agnes Caroline Thaarup Obel** ( Kopenhagen, 28 oktober 1980 ) is in Deenske singer/songwriter.

Obel komt út in muzikale famylje en trochrûn it Det frie gymnasium en studearre oan de Universiteit fan Roskilde. Obel spile yn de band *Sohio* en in oktober 2010 kaam har earste solo-cd *Philharmonics* út fia PIAS. Obel spilet meast tegearre mei de Dútske selliste Anne Ostsee (Anne Müller). Yn 2011 wie se te sjen op Into the Great Wide Open op Flylân.

Hja spile in roltsje yn de koarte folm *Drengen der gik baglæns* út 1995 van Thomas Vinterberg. 

By de Deenske Muzykprizen yn novimber 2011 wûn Obel fiif prizen, wêrûnder Bêste Album en Bêste Debútartyst.[3] Har twadde album, Aventine (2013), krige positive resinsjes en kaam yn 'e top 40 fan 'e hitlisten yn njoggen lannen.

Obel's tredde album, *Citizen of Glass* (2016), krige lof fan muzykkritisy en wie de IMPALA Album fan it Jier Award 2016.[4] Yn 2018 kurearre en spile se in kompilaasjealbum foar de Late Night Tales-searje, mei de titel *Late Night Tales: Agnes Obel*. It befettet artysten lykas Nina Simone, Henry Mancini, Ray Davies, Michelle Gurevich, Can, en Yello. Har fjirde album, *Myopia*, waard útbrocht yn febrewaris 2020.

## Diskografy
* 2010 - *Philharmonics*
* 2013 - *Aventine*
* 2016 - *Citizen of Glass*
* 2020 - *Myopia*

## Keppeling om utens
* Webside fan Agnes Obel
Pier Tania

**Meinte Piet (Pier) Tania** (Amsterdam, 29 jannewaris 1925 - Amersfoart, 22 april 1995) wie in Nederlânsk presintator.

## Libben
Tania wurke foar it ANP en de VARA. Mei syn aparte swiere stim wie er en bekende ferskining op de Nederlânske telefyzje yn de jierren '60. Mei Elles Berger, Koos Postema en Hans Jacobs presintearre hy alle wiken it VARA-magazine "Zo maar een zomeravond." 

Dêrnei wie Tania in stikmannich jierren haad fan it Buro Kulturele Saken fan de gemeente Grins. Hy en NCRV-meiwurker Gerard van den Berg hienen tagelyk sollisitearre nei de funksje fan foarljochter en beide waarden oannaam. Mei kulturele manifestaasjes sa as *Beeld en Route* soarge er foar in protte (ek lanlike) publisiteit, mar yn 1969 hie er it wol besjoen yn it noarden.

Tania kaam werom by de VARA en waard einredakteur by de aktualiteitenrubryk Achter het Nieuws. Tania syn lêste grutte put wie de presintaasje yn 1989 fan de fernijde rige *De Bezetting*, dy't skreaun en regisearre wie troch de histoarikus Loe de Jong.